Foto’s: Vrou ernstig beseer nadat sy in diep gat valReddingswerkers op die toneel. Foto: Verskaf ŉ 51-jarige vrou is Woensdag ernstig beseer nadat sy op ŉ plantasie noord van Nelspruit in ŉ diep gat van ŉ onwettige goudmyn geval het. Russel Meiring, woordvoerder van ER24, het gesê die voorval het op ŉ plantasie sowat 60 km buite Nelspruit langs die Witrivier-pad gebeur. “Reddingswerkers moes sowat 15 m in die gat afseil om by die vrou uit te kom,” het Meiring gesê. “Die vrou het op haar rug op die grond gelê toe paramedici by haar uitgekom het. Sy was in ŉ ernstige toestand en het haar bene bokant en onderkant die knieë gebreek.” Reddingswerkers het die vrou gestabiliseer voordat sy na die oppervlak geneem is. ŉ ER24-ambulans het haar na Mediclinic Nelspruit gehaas vir verdere behandeling. Die polisie ondersoek die voorval.